DEJCIE POZÓR NA DZIECI !
W kożdym małżyństwie sóm take chwile,
że nóm przichodzi smak na „gyfile”.
Dobrze, jak dziecek jeszcze niy mómy,
wtedy na wiyncyj sie pozwolómy.
Dyć jak my w dóma już niy sóm sami,
trza dować pozór z tymi figlami!
Bo sie nóm taki fal zdarzyć może,
jak myj kamratce, co niy dej Boże!
Pewno że dzieci downo uspała,
śmiało do chopa sie dobiyrała.
Pech chcioł, że cera sie łobudziyła
i łojców „inflagranti” nakryła!
Moja kamratka wpadła w panika!
Co sie pomyśli mało Marika?!
Jak wytłumaczyć dziołsze smarkatyj,
czymu siedziała na brzuchu taty?
Na gibko cosik wypokopiyła
i tak to dziołsze wytłumaczyła:
„Jak wiysz, twój tata mo brzuch bachraty,
a jo by chciała, by bół plaskaty.
Bezto mu nikej siadóm na brzuchu,
tak jak przed chwilom, mój mały zuchu”.
W tyn sposób dziecko uspokojyła,
do łóżka zaniósła i uśpiyła.
Ale sie zaczły nowe kłopoty,
na drugi dziyń, jak prziszła z roboty.
Marika zaroz i poklachała:
„Mamo, tu była mama Michała!
Prziniósła mi srogo bómbóniyra,
a potym tacie wlazła do wyra.
Widziałach tyż, jak mama Michała,
na nowo tacie brzuch nadmuchała”!
Autor: B.Śmigała
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn eng_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn